C 117/151

P9_TA(2021)0395

Свободата на медиите и по-нататъшното влошаване на върховенството на закона в Полша

Резолюция на Европейския парламент от 16 септември 2021 г. относно свободата на медиите и по-нататъшното влошаване на положението с принципите на правовата държава в Полша (2021/2880(RSP))

(2022/C 117/16)

Европейският парламент,

— като взе предвид Хартата на основните права на Европейския съюз (наричана по-долу „Хартата“),

— като взе предвид член 2 от Договора за Европейския съюз (ДЕС),

— като взе предвид член 49 от Договора за функционирането на Европейския съюз (ДФЕС),

— като взе предвид Европейската конвенция за правата на човека и свързаната с нея практика на Европейския съд по правата на човека,

— като взе предвид Всеобщата декларация за правата на човека,

— като взе предвид практиката на Съда на Европейския съюз (Съда на ЕС) и на Европейския съд по правата на човека,

— като взе предвид мотивираното предложение на Комисията за решение на Съвета от 20 декември 2017 г. относно констатирането на очевиден риск от тежко нарушение на принципите на правовата държава от страна на Република Полша, представено в съответствие с член 7, параграф 1 от ДЕС (COM(2017)0835),

— като взе предвид Директива (ЕС) 2018/1808 на Европейския парламент и на Съвета от 14 ноември 2018 г. за изменение на Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги), предвид променящите се пазарни условия (1),

— като взе предвид Регламент (ЕС, Евратом) 2020/2092 на Европейския парламент и на Съвета от 16 декември 2020 г. относно общ режим на обвързаност с условия за защита на бюджета на Съюза (2) („Регламент за обвързване с условие за спазване на принципите на правовата държава“),

— като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (3),

— като взе предвид своята резолюция от 18 декември 2019 г. относно публичната дискриминация и словото на омразата по отношение на ЛГБТИ лица, включително зони, забранени за ЛГБТИ лица (4),

— като взе предвид своята резолюция от 11 март 2021 г. относно обявяването на ЕС за зона на свобода за ЛГБТИК лицата (5),

— като взе предвид своята резолюция от 16 януари 2020 г. относно текущите изслушвания по член 7, параграф 1 от ДЕС относно Полша и Унгария (6),

— като взе предвид своята резолюция от 7 октомври 2020 г. относно създаването на механизъм на ЕС за демокрацията, принципите на правовата държава и основните права (7),

— като взе предвид своята резолюция от 17 септември 2020 г. относно предложението за решение на Съвета относно констатирането на очевиден риск от тежко нарушение на принципите на правовата държава от страна на Република Полша (8),

— като взе предвид своята резолюция от 24 юни 2021 г. относно доклада на Комисията относно върховенството на закона за 2020 г. (9),

— като взе предвид своята резолюция от 8 юли 2021 г. относно създаването на насоки за прилагането на общия режим на обвързаност с условия за защита на бюджета на Съюза (10),

— като взе предвид съобщението на Комисията от 30 септември 2020 г., озаглавено „Доклад относно върховенството на закона за 2020 г. — ситуация в областта на върховенството на закона в Европейския съюз“ (COM(2020)0580),

— като взе предвид съобщението на Комисията от 20 юли 2021 г., озаглавено „Доклад относно върховенството на закона за 2021 г. — ситуация в областта на върховенството на закона в Европейския съюз“ (COM(2021)0700),

— като взе предвид писмото от 8 март 2021 г. на комисаря на Съвета на Европа за правата на човека до полския министър-председател относно два законопроекта за медийния сектор в Полша (11),

— като взе предвид член 132, параграф 2 от своя Правилник на дейността,

А. като има предвид, че съгласно член 2 от ДЕС Съюзът се основава на ценностите на зачитането на човешкото достойнство, на свободата, демокрацията, равенството, правовата държава и зачитането на правата на човека, включително правата на лицата, които принадлежат към малцинства;

Б. като има предвид, че съгласно член 47 от Хартата, за да се упражнява основното право за ефективна защита е необходим достъп до „независим“ съд; като има предвид, че политическото влияние или контрол върху съдебната система и други подобни пречки пред независимостта на отделните съдии често водят до това съдебната система да не може да изпълнява своята роля на независим проверител на произволното използване на правомощия от страна на изпълнителните и законодателните органи на страната;

В. като има предвид, че свободата на медиите е измежду стълбовете и гаранциите за функционираща демокрация и правова държава; като има предвид, че свободата на медиите, плурализмът, независимостта и безопасността на журналистите са основни елементи на правото на свобода на изразяване и на информация и са от съществено значение за демократичното функциониране на ЕС и на неговите държави членки; като има предвид, че публичните органи следва да приемат правна и регулаторна рамка, която насърчава развитието на свободни, независими и плуралистични медии;

Г. като има предвид, че Полша, заедно с някои други държави членки, все още не е изпълнила всички изисквания на Директивата за аудиовизуалните медийни услуги (Директива (ЕС) 2018/1808), и по-специално тези относно независимостта на националния регулаторен орган на медийния пазар;

Д. като има предвид, че през 2019 г. Европейската аудио-визуална обсерватория на Съвета на Европа заключи, че независимостта на полските медийни регулаторни органи поражда опасения относно прилагането на процедурите за назначаване и отчетността пред Националния съвет за радио и телевизия (KRRiT); като има предвид, че тя също така заключи, че Националният медиен съвет (НМП) не разполага с адекватни гаранции за функционална независимост от политическите партии и правителството (12);

Е. като има предвид, че през февруари 2021 г. беше предложен проект за налагане на данък върху рекламата, който впоследствие беше оттеглен поради силни критики относно отрицателното му въздействие върху свободата и плурализма на медиите; като има предвид, че на 10 февруари 2021 г. близо 45 частни медии спряха да излъчват в Полша и публикуваха черни заглавни страници с лозунги в продължение на 24 часа в знак на протест срещу предложения данък върху рекламата в медиите, и около 40 радио- и телевизионни оператори написаха в отворено писмо до полските органи, че новият данък ще отслаби и може да доведе до закриването на някои медии, действащи в Полша, като по такъв начин ще се ограничи изборът за аудиторията;

Ж. като има предвид, че на 11 август 2021 г. полският Сейм гласува в полза на законопроект, в който се предлага да се позволи единствено на дружества, мажоритарно притежавани от субекти от Европейското икономическо пространство, да притежават лицензи за излъчване; като има предвид, че този законопроект беше отхвърлен от полския Сенат на 9 септември 2021 г., което не означава край на законодателния процес, предвид възможността полският Сейм да отмени това решение;

З. като има предвид, че TVN24, независим медиен канал, принадлежащ на базираната в САЩ група „Discovery“, ще бъде пряко засегнат от този законопроект; като има предвид, че все още се очаква решение за подновяване на лиценза на TVN24 в Полша, въпреки че телевизионният оператор поиска подновяване през февруари 2020 г.; като има предвид, че полският национален медиен регулатор (KRRiT) следва да издаде своето решение относно нов лиценз за излъчване преди изтичането на настоящия лиценз, т.е. преди 26 септември 2021 г.;

И. като има предвид, че поради бездействието на KRRiT, групата „Discovery“ подаде заявление до нидерландските органи за лиценз за излъчване на своя канал TVN24 и получи такъв лиценз;

Й. като има предвид, че Световният индекс за свобода на печата за 2021 г. на „Репортери без граници“ класира Полша на 64-то място — най-ниската ѝ позиция в сравнение с 18-то място през 2015 г.;

К. като има предвид, че на 7 май 2021 г. Европейският съд по правата на човека постанови, че действията на органите при назначаването на един от съдиите, които са били в състава на Конституционния съд по делото на дружеството жалбоподател, са означавали, че съдебният състав, който е разгледал делото, не е бил „съд, създаден в съответствие със закона“, и че „правото на справедлив съдебен процес“ на жалбоподателя е било нарушено (13);

Л. като има предвид, че на 2 март 2021 г. Съдът на ЕС постанови, че поредицата изменения на Закона за Националния съдебен съвет, които доведоха до премахване на ефективния съдебен контрол върху решенията на Съвета за представяне на предложения до президента за назначаване на кандидати за съдии във Върховния съд, могат да нарушат правото на ЕС (14);

М. като има предвид, че на 29 март 2021 г. министър-председателят на Полша подаде молба до широко оспорвания и незаконен „Конституционен съд“ да разгледа дали разпоредбите на ДЕС, свързани с върховенството на правото на ЕС и ефективната съдебна защита, са в съответствие с полската конституция (15);

Н. като има предвид, че с определение от 14 юли 2021 г. Съдът на ЕС постанови временни мерки, поискани от Комисията съгласно член 279 от ДФЕС и свързани с функционирането на дисциплинарната колегия на Върховния съд на Полша и суспендирането на допълнителни разпоредби на полското право, засягащи независимостта на съдебната власт (16);

О. като има предвид, че на 14 юли 2021 г. незаконният полски „Конституционен съд“ постанови, че временните мерки на Съда на ЕС относно структурата на съдилищата в Полша са несъвместими с полската конституция (17);

П. като има предвид, че на 15 юли 2021 г. Съдът на ЕС постанови в решението си по дело C-791/19 (18), че дисциплинарният режим за съдиите в Полша не е съвместим с правото на ЕС;

Р. като има предвид, че на 20 юли 2021 г. Комисията изпрати писмо до Полша относно всички предприети или предвидени мерки за пълно спазване на определението на Съда и всички мерки, необходими за пълното изпълнение на решението; като има предвид, че полските органи отговориха на Комисията на 16 август 2021 г.;

С. като има предвид, че на 22 юли 2021 г. Европейският съд по правата на човека постанови, че дисциплинарната колегия на Върховния съд не е „независим и безпристрастен съд, създаден в съответствие със закона“ и не отговаря на стандарта за „право на съд, създаден в съответствие със закона“, гарантиран съгласно член 6, параграф 1 от Европейската конвенция за правата на човека (19);

Т. като има предвид, че на 7 септември 2021 г. Комисията реши да изпрати на Полша официално уведомително писмо съгласно член 260, параграф 2 от ДФЕС поради това, че не е предприела необходимите мерки, за да се съобрази изцяло с решението на Съда на ЕС от 15 юли 2021 г., в което се констатира, че полският закон относно дисциплинарния режим срещу съдии не е съвместим с правото на ЕС;

У. като има предвид, че на 7 септември 2021 г. Комисията поиска Съдът на ЕС да наложи финансови санкции на Полша, за да осигури спазване на определението на Съда от 14 юли 2021 г. за временни мерки, свързани с функционирането на дисциплинарната колегия на Върховния съд на Полша и суспендирането на допълнителни разпоредби на полското право, засягащи независимостта на съдебната власт;

Ф. като има предвид, че през юни 2021 г. заместник-министърът на правосъдието на Полша обяви, че управляващата коалиция понастоящем работи по закон, с който се цели забрана на „пропагандата на ЛГБТ“;

Х. като има предвид, че на 14 юли 2021 г. Комисията реши да започне производства за установяване на нарушение срещу Унгария и Полша във връзка с равенството и защитата на основните права, и по-специално в отговор на обявяването на „зони, свободни от ЛГБТ-идеология“; като има предвид, че в писмо (20) от септември 2021 г. службите на Комисията заявиха, че принципът на недискриминация при изпълнението на европейските структурни и инвестиционни фондове не е гарантиран, и поради това решиха да задържат измененията на програмата REACT-EU във връзка с регионалните оперативни програми на пет местни полски органа;

Ц. като има предвид, че в експресно проучване на Евробарометър от август 2021 г. по-голямата част от респондентите изразяват съгласие, че ЕС следва да предоставя средства на държавите членки само при условие че тяхното правителство прилага принципите на правовата държава и демократичните принципи; като има предвид, че тази цифра беше много висока и в Полша (72 %) (21);

Свобода на медиите

1. припомня, че в предишните си резолюции Европейският парламент изрази загриженост относно вече приетите и предложените към момента промени в полския закон за медиите, с които общественият радио- и телевизионен оператор се превръща в проправителствен оператор; припомня факта, че член 54 от полската Конституция гарантира свободата на изразяване и забранява цензурата;

2. критикува възможно най-категорично така наречения проектозакон „Lex TVN“, приет от Сейма; счита, че проектозаконът е опит за заглушаване на критичното съдържание и пряка атака срещу медийния плурализъм, както и че той нарушава основните права съгласно Хартата и Договорите, законодателството на ЕС в областта на вътрешния пазар и международното право в областта на правата на човека и търговията, например Директивата за аудио-визуалните медийни услуги; категорично насърчава Сейма да вземе предвид разискванията и последвалото отхвърляне на законопроекта от Сената;

3. изразява дълбока загриженост във връзка с продължаващото влошаване на свободата на медиите в Полша и различните реформи, въведени от управляващата коалиция с цел намаляване на многообразието и на критичните гласове в медиите; изразява дълбока загриженост във връзка с потвърждаването на придобиването на Polska Press Group от контролирано от държавата петролно дружество — PKN Orlen, дори преди крайния резултат от обжалването от страна на полския Омбудсман срещу органа за защита на конкуренцията; изразява дълбока загриженост във връзка с редакционните промени, предприети в рамките на Polska Press Group от ръководството на PKN Orlen въпреки неприключеното обжалване, което временно ограничава правото на PKN Orlen да упражнява правата си на заинтересовано лице; решително осъжда изявленията на длъжностни лица на PKN Orlen, които отхвърлят съдебното решение като нямащо отношение ( 22 )

4. изразява дълбока загриженост относно влошаващото се положение в полските обществени медии и неспособността им да изпълнят обществената си мисия, характеризираща се с плурализъм, безпристрастност, баланс и независимост — правно задължение съгласно член 21, параграф 1 от Закона за радиото и телевизията от 1992 г.;

5. решително осъжда продължаващите кампании за оклеветяване в обществените медии срещу съдии, журналисти и политици, критикуващи настоящото правителство, включително стратегически съдебни производства, насочени срещу участието на обществеността (SLAPP), започнати от правителствени агенции, правителствени служители, държавни дружества или лица, които са тясно свързани с правителствената коалиция; призовава полските органи, в сътрудничество с журналистическите организации, да наблюдават и докладват за нападения срещу журналисти, както и за съдебни дела, целящи да заглушат или сплашват независимите медии, и да гарантират достъп до подходящи правни средства за защита;

6. счита, че са крайно необходими обвързващи правила на равнището на ЕС, които осигуряват стабилна и последователна защита на независимите медии и журналисти срещу злонамерени съдебни производства, целящи да ги заглушат или сплашат, за да се спомогне за прекратяването на тези злоупотреби, и подчертава, че понастоящем Европейският парламент работи по доклад по собствена инициатива по въпроса за SLAPP;

7. приветства неотдавнашната инициатива на Комисията да издаде препоръка относно гарантирането на безопасността на журналистите в Европейския съюз; призовава Комисията незабавно да представи конкретни резултати във връзка със Законодателния акт за свободата на медиите ( 23 )

8. призовава Комисията да гарантира правилното прилагане на Директивата за аудио-визуалните медийни услуги, по-специално по отношение на независимостта на медийните регулатори, прозрачността на собствеността върху медиите и медийната грамотност; призовава Комисията да използва ефективно производствата за установяване на неизпълнение на задължения в случаите, когато държавите членки прилагат посочените разпоредби неправилно или непълно;

9. отново призовава полските органи да приложат изцяло препоръката на Съвета на Европа от 13 април 2016 г. относно защитата на журналистиката и безопасността на журналистите и другите работещи в медиите лица ( 24 )

10. изразява пълната си подкрепа за мирните протести срещу водените от полското правителство реформи, които допълнително подкопават свободата на медиите в Полша;

Върховенството на правото на ЕС и независимостта на съдебната власт и на другите институции

11. приветства най-новите инициативи на Комисията по отношение на независимостта на съдебната система; счита обаче, че предприемането на по-бързи действия, за които Европейският парламент многократно призова, биха спомогнали за избягване на постоянното подкопаване на независимостта на съдебната власт в Полша; отново призовава Комисията да започне процедури за нарушение във връзка със законодателството относно незаконния „Конституционен съд“ и неговия незаконен състав, извънредния състав на Върховния съд и Националния съдебен съвет;

12. изразява дълбока загриженост във връзка с факта, че в последно време полските органи умишлено и систематично са нарушавали решения и определения на Съда на ЕС, свързани с принципите на правовата държава; призовава полските органи да спазват различните решения на Съда на ЕС и на Европейския съд по правата на човека относно състава и организацията на незаконния „Конституционен съд“ и Дисциплинарната колегия на Върховния съд, за да спазят стандартите за независимост на съдебната власт, с които Полша се е ангажирала;

13. отново осъжда практиката на наказателно преследване и тормоз на съдии, които са критично настроени спрямо полското правителство; призовава Дисциплинарната колегия в настоящия ѝ състав да прекрати всички свои дейности и дела, включително съдебните дела, и да възстанови на постовете им всички съдии, които са били отстранени от длъжност като съдии от този състав, включително онези съдии, които продължават да бъдат възпрепятствани да се произнасят, въпреки че успешно са обжалвали отстраняването им от състава пред съда, тъй като окончателните решения по обжалване впоследствие постоянно се пренебрегват от председателите на съдилищата, в които те изпълняват функциите си;

14. призовава службите на главния прокурор и на министъра на правосъдието да бъдат разделени съгласно препоръките на Венецианската комисия ( 25 ) ; подчертава становището на генералния адвокат на Съда на ЕС по висящото дело и изисква от Комисията да бъде по-активна при започването на процедура за нарушение, свързано с независимостта на прокуратурата;

15. отново изтъква основополагащия характер на върховенството на правото на ЕС като основен принцип на правото на ЕС в съответствие с добре установената съдебна практика на Съда на ЕС; припомня, че всички държави членки се съгласиха към Договора от Лисабон да се приложи декларация за върховенството на правото на ЕС; припомня, че последиците от прилагането на този принцип са задължителни за всички органи на дадена държава членка, като разпоредбите на националното право, включително конституционните разпоредби, не могат да възпрепятстват това; осъжда всеки опит за подкопаване на този принцип;

16. призовава полския министър-председател да не поставя под въпрос върховенството на правото на ЕС спрямо националното законодателство и да оттегли своето предложение, което предстои да бъде разгледано от незаконния „Конституционен съд“, за проверка на конституционалността на някои части от Договорите на ЕС;

17. призовава главния прокурор да оттегли предложението си пред незаконния „Конституционен съд“, свързано с конституционалността на член 6 от Европейската конвенция за правата на човека;

18. призовава Комисията да продължи да наблюдава всички вече установени проблеми и да изисква временни мерки, когато отнася до Съда на ЕС проблеми в областта на съдебната система, и да изисква финансови санкции в случаи на неспазване на решенията на Съда на ЕС;

Допълнителна оценка на положението с принципите на правовата държава в Полша

19. изразява съжаление относно липсата на напредък и влошаването на положението с принципите на правовата държава в Полша след неговата резолюция от 17 септември 2020 г., както и че препоръките в тази връзка не са били взети под внимание от полското правителство; отново отправя посочените препоръки;

20. отбелязва обявеното извънредно положение от Полша и други държави членки, граничещи с Беларус; отбелязва със загриженост хуманитарното положение на границата и осъжда опита на беларуските органи да използват мигрантите, включително кандидатите за убежище, като политически инструмент и хибридна заплаха срещу Полша и други държави членки в отговор на тяхната подкрепа за демократичната опозиция в Беларус; призовава за единна реакция на ЕС с цел намиране на решения за това положение; призовава органите на Полша и други засегнати държави членки да гарантират, че правото на ЕС в областта на убежището и връщането и международното право в областта на правата на човека се спазват изцяло и по време на извънредната ситуация, включително достъпа до убежище и достъпа на медиите и на организациите на гражданското общество до граничния район, и да вземат предвид насоките на Агенцията на ООН за бежанците (ВКБООН) и на органите на Съвета на Европа; призовава Комисията в качеството си на пазител на Договорите да гарантира спазването на приложимото право на ЕС; призовава другите държави членки да демонстрират солидарност и да предоставят помощ на засегнатите държави членки, включително преместване на кандидатите за убежище;

21. отново подчертава дълбоката загриженост, изразена в неговите резолюции, относно опитите за инкриминиране на разпространението на образование по въпросите сексуалността в Полша и настоява, че съобразеното с възрастта и основано на факти всеобхватно образование в областта на сексуалността и взаимоотношенията е от ключово значение за изграждането на умения на младите хора да формират здрави, основани на равнопоставеност, благотворни и безопасни отношения без дискриминация, принуда и насилие;

22. изразява тревога във връзка с предложения проект за изменения на Закона за образованието и някои други актове, както и с приетите изменения на Наредбата за педагогическия надзор от 1 септември 2021 г. ( 26 ) , които ще ограничат автономността на образованието чрез прехвърляне на правомощия от местното управление към централните органи, упражняване на контрол върху директорите на училища и затягане на надзора над НПО, които допринасят за училищното образование;

23. отново изразява дълбока загриженост във връзка с атаките срещу правата на жените в Полша, по-специално отстъплението в областта на сексуалното и репродуктивното здраве и права на жените след решението на незаконния „Конституционен съд“, което беше публикувано в Официален вестник (Dziennik Ustaw) на 27 януари 2021 г.;

24. приветства назначаването на нов полски член на Комисията, отговарящ за правата на човека, през юли 2021 г. след изтичането на мандата на неговия предшественик през септември 2020 г.;

25. изразява загриженост във връзка с факта, че от декември 2018 г. насам Съветът е провел само едно изслушване по член 7, параграф 1 относно принципите на правовата държава в Полша; настоятелно призовава Съвета да отправи към Полша конкретни препоръки, както е предвидено в член 7, параграф 1 от ДЕС, и да посочи срокове за изпълнението на тези препоръки; призовава настоящото и предстоящото председателство на Съвета да запазят изслушванията относно Полша в дневния ред на Съвета; изразява загриженост относно нагласата на последователни председателства на Съвета вече да не докладват пред съответната комисия в Европейския парламент относно процедурите по член 7, параграф 1 и настоятелно призовава Съвета да направи това възможно най-скоро;

26. отново призовава Съвета и Комисията да разширят обхвата на изслушванията по член 7, параграф 1 от ДЕС, за да покрива и въпросите, свързани с основните права и демокрацията, и да включат актуалното развитие на ситуацията и да оценят рисковете от нарушаване на независимостта на съдебната система, свободата на изразяване, включително свободата на медиите, свободата на изкуствата и науките, свободата на сдружаване и правото на равно третиране, както беше поискано от Европейския парламент;

27. приветства стъпките, предприети от Комисията във връзка с обявяването на някои „зони, в които не се допуска идеологията на ЛГБТ“ от страна на някои местни и регионални органи в Полша, както и тяхната несъвместимост с ценностите на ЕС и значението на недискриминацията при изпълнението на европейските структурни и инвестиционни фондове; призовава Комисията да използва всички правни основания в производствата за установяване на неизпълнение на задължения; призовава държавните, местните и регионалните органи на държавите членки да прекратят всякакво сътрудничество с полските органи, които обявяват „зони, в които не се допуска идеологията на ЛГБТ“; призовава Комисията да продължи да отхвърля заявленията за финансиране от ЕС от органите, които са приели такива резолюции, и да обмисли начини за гарантиране на защитата на крайните бенефициенти и на непрекъснатостта на тяхната работа, включително чрез обмисляне на алтернативи на регионалните управляващи органи, например пряко предоставяне на средства на организации на гражданското общество, които зависят от финансирането от ЕС, за да извършват своята дейност;

28. решително осъжда факта, че SLAPP се използват и срещу активисти, които действат срещу резолюциите относно недопускането на т.нар. „идеология на ЛГБТИ“ и „регионалните харти на семейните права“ и информират обществеността по тези въпроси;

29. потвърждава отново своята позиция относно Регламента за обвързване с условие за спазване на принципите на правовата държава, който влезе в сила на 1 януари 2021 г. и оттогава се прилага пряко в своята цялост в Европейския съюз и във всички негови държави членки за всички средства от бюджета на ЕС, включително средствата, отпускани по линия на Инструмента на ЕС за възстановяване;

30. припомня, че Регламентът за обвързване с условие за спазване на принципите на правовата държава дава ясно определение на принципите на правовата държава, което трябва да се разбира във връзка с другите ценности на Съюза, включително основните права и недискриминацията; изразява разочарование от отговора на Комисията до Европейския парламент в писмото ѝ от 23 август 2021 г.; призовава Комисията незабавно да задейства процедурата, предвидена в член 6, параграф 1 от Регламента за обвързване с условие за спазване на принципите на правовата държава по отношение на Полша;

31. изразява сериозна загриженост относно съответствието на проекта на унгарския План за възстановяване и устойчивост с Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост ( 27 ) и с Хартата; призовава Комисията и Съвета да анализират внимателно всяка мярка, посочена в проекта на унгарския План за възстановяване и устойчивост, и да одобрят плана само ако бъде установено, че полските органи са изпълнили решенията на Съда на ЕС, и по-специално по отношение на независимостта на съдебната власт, и че той на свой ред няма да доведе до това бюджетът на ЕС активно да допринася за нарушаването на основните права в Полша;

o

o o

32. възлага на своя председател да предаде настоящата резолюция на правителствата и парламентите на държавите членки, на Съвета, на Комисията, на Комитета на регионите и на Съвета на Европа.

(1) ОВ L 303, 28.11.2018 г., стр. 69.

(2) ОВ L 433 I, 22.12.2020 г., стр. 1.

(3) ОВ L 57, 18.2.2021 г., стp. 17.

(4) ОВ C 255, 29.6.2021 г., стр. 7.

(5) Приети текстове, P9_TA(2021)0089.

(6) Приети текстове, P9_TA(2020)0014.

(7) Приети текстове, P9_TA(2020)0251.

(8) Приети текстове, P9_TA(2020)0225.

(9) Приети текстове, P9_TA(2021)0313.

(10) Приети текстове, P9_TA(2021)0348.

(11) Реф. №: CommHR/DM/sf 007-2021.

(12) Cappello M. (ed.), The independence of media regulatory authorities in Europe („Независимост на медийните регулаторни органи в Европа“), IRIS Special, Европейска аудио-визуална обсерватория, Страсбург, 2019 г.

(13) Решение от 7 май 2021 г. по дело Xero Flor w Polsce sp. z o.o./Полша.

(14) Решение на Съда на ЕС от 2 март 2021 г., A.B. и др., C-824/18, ECLI:EU:C:2021:153.

(15) Молба по висящо дело K 3/21; решение на незаконния „Конституционен съд“ се очаква на 22 септември 2021 г.

(16) Определение на Съда на ЕС от 14 юли 2021 г. по дело Комисия/Полша, C-204/21 R, ECLI:EU:C:2021:593.

(17) Решение на Конституционния съд от 14 юли 2021 г. по дело P 7/20.

(18) Решение на Съда на ЕС (голям състав) от 15 юли 2021 г., Европейска комисия/Република Полша, C-791/19, ECLI:EU:C:2021:596.

(19) Решение на Европейския съд по правата на човека от 22 юли 2021 г. Reczkowicz/Полша (жалба № 43447/19).

(20) Ares(2021)5444303 — 3.9.2021.

(21) Експресно проучване на Евробарометър — Състояние на Европейския съюз, IPSOS, август 2021 г.

(22) „Полша: Прочистването на редактори започва въпреки решението на съда за спиране на сделката за Polska Press“ (Poland: Purge of editors begins despite court ruling suspending purchase of Polska Press), Международен медиен институт, 30 април 2021 г.

(23) „За „Европейски законодателен акт за свободата на медиите“, реч, произнесена пред комисията по култура и образование на Европейския парламент, 19 април 2021 г.

(24) Препоръка CM/Rec(2016)4 на Съвета на Европа относно защитата на журналистиката и безопасността на журналистите и другите работещи в медиите лица.

(25) Становище 892/2017 от 11 декември 2017 г.

(26) Dz.U. 2021 poz. 1618.

(27) ОВ L 57, 18.2.2021 г., стp. 17.